‘ซีไอเอ็มบี’จ่ายให้4.8%หุ้นกู้3พันล.
ซีไอเอ็มบี ยอมจ่าย 4.8% ขายหุ้นกู้ 3,000 ล้านบาท ระดมเงินรองรับขยายงานเพิ่ม
2 พ.ย. 2555

ซีไอเอ็มบี ยอมจ่าย 4.8% ขายหุ้นกู้ 3,000 ล้านบาท ระดมเงินรองรับขยายงานเพิ่ม
นายสุภัค ศิวะรักษ์ กรรมการผู้จัดการใหญ่และประธานเจ้าหน้าที่บริหาร ธนาคาร ซีไอเอ็มบี ไทย เปิดเผยว่า ธนาคาร ซีไอเอ็มบี ไทย จะเสนอขายหุ้นกู้ด้อยสิทธิอายุ 10 ปี อัตราดอกเบี้ย 4.8% ต่อปี มูลค่า 3,000 ล้านบาท ให้แก่ผู้ลงทุนทั่วไปและผู้ลงทุนสถาบัน เปิดจองซื้อขั้นต่ำ 1 แสนบาท และทวีคูณของ 1 แสนบาท เปิดจองซื้อตั้งแต่วันที่ 58 พ.ย. นี้ 
“จุดประสงค์การขายหุ้นกู้ครั้งนี้ ธนาคารจะนำเงินที่ได้มาไปใช้เป็นเงินกองทุนขั้นที่ 2 เพื่อรองรับการขยายตัวของธุรกิจที่จะเกิดขึ้นในอนาคต และใช้เป็นเงินทุนหมุนเวียนในการทำธุรกิจของธนาคาร และยังเป็นอีกหนึ่งทางเลือกสำหรับประชาชนทั่วไปที่กำลังมองหาแหล่งลงทุนเพื่อสร้างผลตอบแทนที่สูงกว่าเงินฝากด้วย และด้วยความที่ธนาคารเป็นหนึ่งในสมาชิกกลุ่มซีไอเอ็มบี ธนาคารครบวงจรชั้นนำระดับอาเซียน จึงเป็นอีกหนึ่งทางเลือกที่น่าสนใจ” นายสุภัค กล่าว
ประชาชนและสถาบันที่สนใจจองซื้อหุ้นกู้ด้อยสิทธิของธนาคาร สามารถติดต่อขอรับหนังสือชี้ชวนได้ที่ ธนาคาร ซีไอเอ็มบี ไทย ทุกสาขา สอบถามข้อมูลเพิ่มเติมได้ที่ สอบถามรายละเอียดเพิ่มเติมได้ที่ CIMB Thai Care Center โทร. 02 626 7777 หรือ www.cimbthai.com
สำหรับหุ้นกู้ชุดนี้เป็นหุ้นกู้ด้อยสิทธิไม่มีหลักประกัน มีผู้แทนถือหุ้นกู้ชนิดระบุชื่อผู้ถือ อายุ 10 ปี จ่ายดอกเบี้ยทุก 6 เดือน โดยธนาคารมีสิทธิไถ่ถอนก่อนวันครบกำหนด มีมูลค่าเสนอขายทั้งสิ้นไม่เกิน 3,000 ล้านบาท โดยหุ้นกู้ชุดดังกล่าวได้รับการจัดอันดับความน่าเชื่อถือของหุ้นกู้ที่ระดับ A+ (tha) จากฟิทช์ เรทติ้งส์